Κοινή θέση (ΕΚ) αριθ. 33/2000

που καθορίστηκε από το Συμβούλιο στις 5 Ιουνίου 2000

για την έκδοση της απόφασης αριθ. .../2000/ΕΚ του Ευρωπαϊκού Κοινοβουλίου και του Συμβουλίου, της ..., που τροποποιεί την απόφαση αριθ. 1692/96/ΕΚ όσον αφορά τους θαλάσσιους λιμένες και τους λιμένες εσωτερικής ναυσιπλοΐας, καθώς και το σχέδιο αριθ. 8 του παραρτήματος ΙΙΙ

(2000/C 228/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156 πρώτο εδάφιο,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

Αποφασίζοντας με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Η απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών(5) συνιστά γενικό πλαίσιο αναφοράς, το οποίο καλύπτει τους στόχους, τις προτεραιότητες και τις γενικές γραμμές των σκοπουμένων μέτρων, καθώς και τα σχέδια κοινού ενδιαφέροντος στον τομέα του διευρωπαϊκού δικτύου μεταφορών.

(2) Τα σημεία διασύνδεσης, στα οποία συμπεριλαμβάνονται οι θαλάσσιοι λιμένες και οι λιμένες εσωτερικής ναυσιπλοΐας, αποτελούν μια εκ των προϋποθέσεων για την ενσωμάτωση των διαφόρων τρόπων μεταφοράς σε ένα δίκτυο διατροπικών μεταφορών.

(3) Το διευρωπαϊκό δίκτυο θαλάσσιων λιμένων θα πρέπει να περιέχει ταξινόμηση των λιμένων σε κατηγορίες βάσει ποσοτικών κριτηρίων ή βάσει της θέσης των λιμένων σε νήσους που δεν έχουν σταθερή σύνδεση με την ηπειρωτική χώρα, είναι δε σκόπιμο στους χάρτες να αναγράφονται ενδεικτικά μόνον οι λιμένες οι οποίοι, βάσει του κυκλοφοριακού τους όγκου, τοποθετούνται στην υψηλότερη κατηγορία. Θα πρέπει να διευκρινιστούν οι προδιαγραφές στις οποίες πρέπει να ανταποκρίνεται ένα σχέδιο θαλάσσιου λιμένα προκειμένου να χαρακτηρισθεί κοινού ενδιαφέροντος.

(4) Τα κριτήρια σχετικά με τους λιμένες εσωτερικής ναυσιπλοΐας θα πρέπει να συμπληρωθούν με κριτήρια σχετικά είτε με τη φύση του εξοπλισμού τους είτε με τον κυκλοφοριακό τους όγκο και οι λιμένες αυτοί είναι σκόπιμο να αναγράφονται ενδεικτικά στους χάρτες.

(5) Το Ευρωπαϊκό Συμβούλιο του Δουβλίνου, το 1996, αποφάσισε ότι το σχέδιο αριθ. 8 του καταλόγου του Ευρωπαϊκού Συμβουλίου του Έσσεν του 1994 θα πρέπει να καταστεί η διατροπική ζεύξη Πορτογαλίας/Ισπανίας με την υπόλοιπη Ευρώπη.

(6) Θα πρέπει, ως εκ τούτου, να τροποποιηθεί αναλόγως η απόφαση αριθ. 1692/96/ΕΚ,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 1692/96/ΕΚ τροποποιείται ως εξής:

1. Το άρθρο 11 τροποποιείται ως εξής:

α) η παράγραφος 3 αντικαθίσταται από το ακόλουθο κείμενο:

"3. Οι λιμένες εσωτερικής ναυσιπλοΐας, ιδίως υπό την ιδιότητά τους ως σημείων διασύνδεσης μεταξύ των πλωτών οδών που αναφέρονται στην παράγραφο 2 και στο άρθρο 14 και των λοιπών τρόπων μεταφοράς, αποτελούν στοιχείο του δικτύου."

β) παρεμβάλλεται η ακόλουθη παράγραφος:

"3α. Στο δίκτυο περιλαμβάνονται οι λιμένες εσωτερικής ναυσιπλοΐας οι οποίοι:

α) είναι ανοικτοί στην εμπορική κυκλοφορία·

β) ευρίσκονται επί του δικτύου πλωτών οδών, σύμφωνα με το σχεδιάγραμμα του τμήματος 4 του παραρτήματος Ι·

γ) διασυνδέονται με άλλους διευρωπαϊκούς άξονες μεταφορών, όπως εμφαίνεται στο παράρτημα Ι και

δ) είναι εξοπλισμένοι με εγκαταστάσεις μεταφόρτωσης για τις συνδυασμένες μεταφορές ή ο όγκος των εμπορευμάτων που διακινούνται ετησίως από αυτούς ισούται ή υπερβαίνει τους 300000 τόνους."

2. Το άρθρο 12 αντικαθίσταται από το ακόλουθο κείμενο:

"Άρθρο 12

Χαρακτηριστικά

1. Οι θαλάσσιοι λιμένες επιτρέπουν την ανάπτυξη των θαλάσσιων μεταφορών και αποτελούν τα σημεία εξυπηρέτησης των νησιών διά θαλάσσης και τα σημεία διασύνδεσης μεταξύ των θαλάσσιων μεταφορών και των λοιπών τρόπων μεταφοράς. Προσφέρουν εξοπλισμό και υπηρεσίες στους μεταφορείς. Η υποδομή τους προσφέρει μια σειρά υπηρεσιών για τη μεταφορά επιβατών και εμπορευμάτων, συμπεριλαμβανομένων των υπηρεσιών πορθμείου και ναυσιπλοΐας μικρών και μεγάλων αποστάσεων, συμπεριλαμβανομένης της ακτοπλοΐας, στο εσωτερικό της Κοινότητας, καθώς και μεταξύ αυτής και των τρίτων χωρών.

2. Το διευρωπαϊκό θαλάσσιο δίκτυο λιμένων αποτελείται από θαλάσσιους λιμένες επί του εδάφους της Κοινότητας, οι οποίοι είναι ανοικτοί στην εμπορική κυκλοφορία και οι οποίοι ανταποκρίνονται στα κριτήρια και στις προδιαγραφές του παραρτήματος ΙΙ. Οι λιμένες αυτοί είναι ταξινομημένοι σε τρεις κατηγορίες, Α, Β και Γ, ανάλογα με τον όγκο της διακίνησης που εξασφαλίζουν ή ανάλογα με τη γεωγραφική τους θέση. Οι θαλάσσιοι λιμένες της κατηγορίας Α, η οποία προβλέπεται στο παράρτημα ΙΙ τμήμα 5, εμφαίνονται στους ενδεικτικούς χάρτες των σχεδίων του τμήματος 5 του παραρτήματος Ι, οι οποίοι βασίζονται στα πλέον πρόσφατα στοιχεία περί λιμένων.

3. Επιπλέον των κριτηρίων που απαριθμούνται στο άρθρο 7, τα λιμενικά σχέδια κοινού ενδιαφέροντος που συνδέονται με λιμένες οι οποίοι περιλαμβάνονται στο διευρωπαϊκό δίκτυο θαλάσσιων λιμένων, πληρούν τα κριτήρια και τις προδιαγραφές του παραρτήματος ΙΙ."

3. Το άρθρο 19 αντικαθίσταται από το ακόλουθο κείμενο:

"Άρθρο 19

Ειδικά σχέδια

Στο παράρτημα ΙΙΙ, παρατίθενται ενδεικτικώς τα σχέδια που προσδιορίζονται από τα παραρτήματα Ι και ΙΙ και από τις λοιπές διατάξεις της παρούσας απόφασης, στα οποία απέδωσαν ιδιαίτερη σημασία τα Ευρωπαϊκά Συμβούλια του Έσσεν το 1994 και του Δουβλίνου το 1996."

4. Το παράρτημα Ι τροποποιείται ως εξής:

α) στον πίνακα περιεχομένων:

- Ο τίτλος του τμήματος 4 "Το εσωτερικό πλωτό δίκτυο" αντικαθίσταται ως εξής: "Δίκτυο πλωτών οδών και λιμένες εσωτερικής ναυσιπλοΐας",

- το τμήμα 5 αντικαθίσταται από το ακόλουθο κείμενο:

"Τμήμα 5: Οι θαλάσσιοι λιμένες - Κατηγορία Α

5.0 Ευρώπη

5.1 Βαλτική Θάλασσα

5.2 Βόρεια Θάλασσα

5.3 Ατλαντικός Ωκεανός

5.4 Μεσόγειος Θάλασσα - Δυτικό μέρος

5.5 Μεσόγειος Θάλασσα - Ανατολικό μέρος.",

- στο τμήμα 7 "Το δίκτυο συνδυασμένων μεταφορών", το σημείο 7.2 διαγράφεται·

β) όσον αφορά τους χάρτες που αντιστοιχούν στα τμήματα 4 και 5:

- ο χάρτης του τμήματος 4 αντικαθίσταται από τους χάρτες που περιλαμβάνονται στο παράρτημα της παρούσας απόφασης. Οι χάρτες αυτοί αναφέρουν επίσης τους λιμένες εσωτερικής ναυσιπλοΐας οι οποίοι είναι εξοπλισμένοι με εγκαταστάσεις μεταφόρτωσης για τη συνδυασμένη μεταφορά και αντικαθιστούν τον χάρτη του σημείου 7.2,

- παρεμβάλλονται οι χάρτες του τμήματος 5, όπως εμφαίνονται στο παράρτημα της παρούσας απόφασης.

5. Το παράρτημα ΙΙ τροποποιείται ως εξής:

α) στο τμήμα 4, το μέρος που αφορά τους λιμένες εσωτερικής ναυσιπλοΐας, αντικαθίσταται από το ακόλουθο κείμενο:

"Λιμένες εσωτερικής ναυσιπλοΐας

Πέραν των σχεδίων που αφορούν τις συνδέσεις και τους λιμένες εσωτερικής ναυσιπλοΐας του παραρτήματος Ι, θεωρείται ως σχέδιο κοινού ενδιαφέροντος κάθε σχέδιο υποδομής που εμπίπτει σε μία ή περισσότερες από τις ακόλουθες κατηγορίες:

1. πρόσβαση στον λιμένα από πλωτή οδό,

2. λιμενική υποδομή εντός της λιμενικής ζώνης,

3. άλλη υποδομή μεταφορών εντός της λιμενικής ζώνης,

4. άλλη υποδομή μεταφορών, η οποία συνδέει τον λιμένα με τα διάφορα στοιχεία του διευρωπαϊκού δικτύου μεταφορών."·

β) το τμήμα 5 αντικαθίσταται από το ακόλουθο κείμενο:

"Τμήμα 5

Οι θαλάσσιοι λιμένες

1. Κριτήρια επιλογής των θαλασσίων λιμένων

Οι θαλάσσιοι λιμένες ανήκουν σε μια από τις ακόλουθες κατηγορίες:

Κατηγορία Α:

Θαλάσσιοι λιμένες οι οποίοι έχουν συνολικό ετήσιο όγκο διακίνησης ίσο προς ή ανώτερο από ένα εκατομμύριο τόνους εμπορευμάτων ή 200000 επιβάτες.

Κατηγορία Β:

Θαλάσσιοι λιμένες οι οποίοι δεν ανταποκρίνονται στα κριτήρια της κατηγορίας Α και των οποίων ο συνολικός ετήσιος όγκος διακίνησης κυμαίνεται μεταξύ 500000 και 999999 τόνων εμπορευμάτων ή μεταξύ 100000 και 199999 επιβατών.

Κατηγορία Γ:

Θαλάσσιοι λιμένες οι οποίοι δεν ανταποκρίνονται στα κριτήρια των κατηγοριών Α και Β και οι οποίοι δεν χρησιμοποιούνται αποκλειστικά ως λιμένες αλιείας ή αναψυχής, ευρίσκονται δε σε νήσους που δεν έχουν σταθερή σύνδεση με την ηπειρωτική χώρα.

2. Προδιαγραφές σχεδίων κοινού ενδιαφέροντος σχετικά με το δίκτυο θαλασσίων λιμένων

>ΘΕΣΗ ΠΙΝΑΚΑ>"

6. Το παράρτημα ΙΙΙ τροποποιείται ως εξής:

α) ο τίτλος αντικαθίσταται από το ακόλουθο κείμενο:

"Κατάλογος των δεκατεσσάρων έργων που ενέκριναν τα Ευρωπαϊκά Συμβούλια του Έσσεν το 1994 και του Δουβλίνου το 1996."·

β) το σημείο αριθ. 8 ("Αυτοκινητόδρομος Λισσαβώνας - Βαγιαδολίδ") αντικαθίσταται από το ακόλουθο κείμενο:

"8. Διατροπική ζεύξη Πορτογαλίας/Ισπανίας με την υπόλοιπη Ευρώπη, με τη διευθέτηση σιδηροδρομικών, οδικών, θαλασσίων και αεροπορικών συνδέσεων, στους ακόλουθους τρεις ιβηρικούς διαδρόμους:

- Γαλικία (Α Κορούνια)/Πορτογαλία (Λισσαβώνα)

- Ιρούν/Πορτογαλία (Βαγιαδολίδ - Λισσαβώνα)

- Νοτιοδυτικός διάδρομος (Λισσαβώνα - Σεβίλλη)."

Άρθρο 2

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 3

Η παρούσα απόφαση απευθύνεται στα κράτη μέλη.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) EE C 120 της 18.4.1998, σ. 14.

(2) EE C 214 της 10.7.1998, σ. 40.

(3) EE C 373 της 2.12.1998, σ. 20.

(4) Γνώμη του Ευρωπαϊκού Κοινοβουλίου της 10ης Μαρτίου 1999 (EE C 175 της 21.6.1999, σ. 110), κοινή θέση του Συμβουλίου της 5ης Ιουνίου 2000 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(5) EE L 228 της 9.9.1996, σ. 1.

ΠΑΡΑΡΤΗΜΑ

"ΠΑΡΑΡΤΗΜΑ Ι

ΤΜΗΜΑ 4

ΔΙΚΤΥΟ ΠΛΩΤΩΝ ΟΔΩΝ ΚΑΙ ΛΙΜΕΝΕΣ ΕΣΩΤΕΡΙΚΗΣ ΝΑΥΣΙΠΛΟΪΑΣ

>PIC FILE= "C_2000228EL.000701.EPS">

>PIC FILE= "C_2000228EL.000901.EPS">

>PIC FILE= "C_2000228EL.001101.EPS">

>PIC FILE= "C_2000228EL.001301.EPS">

>PIC FILE= "C_2000228EL.001501.EPS">

>PIC FILE= "C_2000228EL.001701.EPS">

>PIC FILE= "C_2000228EL.001901.EPS">

ΤΜΗΜΑ 5

ΘΑΛΑΣΣΙΟΙ ΛΙΜΕΝΕΣ - ΚΑΤΗΓΟΡΙΑ Α

>PIC FILE= "C_2000228EL.002101.EPS">

>PIC FILE= "C_2000228EL.002301.EPS">

>PIC FILE= "C_2000228EL.002501.EPS">

>PIC FILE= "C_2000228EL.002701.EPS">

>PIC FILE= "C_2000228EL.002901.EPS">

>PIC FILE= "C_2000228EL.003101.EPS">"

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Η Επιτροπή υπέβαλε, στις 5 Μαρτίου 1998, στο Συμβούλιο πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 1692/96/ΕΚ όσον αφορά τους θαλάσσιους λιμένες, τους λιμένες εσωτερικής ναυσιπλοΐας και τους τερματικούς σταθμούς συνδυασμένων μεταφορών, καθώς και το σχέδιο αριθ. 8 στο παράρτημα ΙΙΙ(1).

Η πρόταση αυτή βασίζεται στο άρθρο 156 πρώτο εδάφιο της συνθήκης ΕΚ.

Το Ευρωπαϊκό Κοινοβούλιο εξέδωσε τη γνώμη του για την πρόταση της Επιτροπής στις 10 Μαρτίου 1999(2). Η Οικονομική και Κοινωνική Επιτροπή εξέδωσε τη γνώμη της στις 29 Απριλίου 1998(3). Η Επιτροπή των Περιφερειών εξέδωσε τη γνώμη της στις 17 Σεπτεμβρίου 1998(4).

Υπό το φως της γνώμης του Ευρωπαϊκού Κοινοβουλίου, η Επιτροπή υπέβαλε, στις 21 Ιουνίου 1999, τροποποιημένη πρόταση στο Συμβούλιο(5).

Στις 5 Ιουνίου 2000, το Συμβούλιο καθόρισε κοινή θέση, σύμφωνα με το άρθρο 251 της συνθήκης ΕΚ.

II. ΣΤΟΧΟΙ ΤΗΣ ΠΡΟΤΑΣΗΣ

Η πρόταση αποσκοπεί στην τροποποίηση της απόφασης αριθ. 1692/96/ΕΚ(6) προκειμένου να αποσαφηνιστεί και να ενισχυθεί η θέση των θαλάσσιων λιμένων, των λιμένων εσωτερικής ναυσιπλοΐας και των τερματικών σταθμών διατροπικών μεταφορών στο διευρωπαϊκό δίκτυο μεταφορών (ΔΕΔ-Μ).

Κατά την Επιτροπή, η πρόταση απόφασης για την τροποποίηση της απόφασης αριθ. 1692/96/ΕΚ δεν εγγράφεται στο πλαίσιο της αναθεώρησης των προσανατολισμών, που προβλέπεται στο άρθρο 21 της απόφασης.

Αυτό απορρέει από τη δήλωση που έκανε η Επιτροπή κατά την έκδοση της απόφασης το 1996, η οποία έχει ως εξής: "Η Επιτροπή, κατόπιν διαβουλεύσεων με τα ενδιαφερόμενα μέρη και κράτη μέλη, θα υποβάλει το 1997 έκθεση και ενδεχομένως πρόταση για τα λιμενικά σχέδια, η οποία θα προσεγγίσει το θέμα με τον ίδιο τρόπο που εφαρμόστηκε για τα αεροδρόμια του τμήματος 6"(7).

Η Επιτροπή υπενθυμίζει ότι το διευρωπαϊκό δίκτυο μεταφορών είναι ένα δίκτυο υποδομής πολύτροπων μεταφορικών μέσων το οποίο σταδιακά θα συνδυάσει και θα ενσωματώσει τους διαφορετικούς τρόπους μεταφοράς και τα διάφορα εθνικά δίκτυα.

Κατά τη γνώμη της Επιτροπής, ο καθορισμός των σημείων διασύνδεσης που περιλαμβάνουν τους θαλάσσιους λιμένες, τους λιμένες εσωτερικής ναυσιπλοΐας και τους τερματικούς σταθμούς πολύτροπων μεταφορών αποτελεί προϋπόθεση για την ενσωμάτωση των διάφορων τρόπων μεταφοράς σε ένα πολύτροπο δίκτυο.

Η σχηματική απεικόνιση των δικτύων (παράρτημα Ι της απόφασης αριθ. 1692/96/ΕΚ) αποτελείται κυρίως από μια σειρά συνδέσεων. Εκτός από τους αερολιμένες, δεν προσδιορίζονται τα διάφορα σημεία διασύνδεσης.

Οι διάφορες τροποποιήσεις τις οποίες προτείνει η Επιτροπή αφορούν λοιπόν:

- την προσθήκη στο διατακτικό μιας γενικής περιγραφής των χαρακτηριστικών των σημείων διασύνδεσης (θαλάσσιοι λιμένες, λιμένες εσωτερικής ναυσιπλοΐας και τερματικοί σταθμοί διατροπικών μεταφορών),

- την απεικόνιση στους χάρτες του παραρτήματος Ι των εν λόγω σημείων διασύνδεσης μέσω του καθορισμού κριτηρίων,

- την προσθήκη στο παράρτημα ΙΙ κριτηρίων και προδιαγραφών (νέων ή αναθεωρημένων) σχετικά με τα σχέδια κοινού ενδιαφέροντος που αφορούν τον τομέα αυτόν.

Με τον τρόπο αυτόν, η Επιτροπή καθόρισε 300 θαλάσσιους λιμένες, 35 λιμένες εσωτερικής ναυσιπλοΐας και 210 τερματικούς σταθμούς του δικτύου συνδυασμένων μεταφορών.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ ΤΟΥ ΣΥΜΒΟΥΛΙΟΥ

Η κοινή θέση του Συμβουλίου περιλαμβάνει ορισμένες τροποποιήσεις σε σχέση με την τροποποιημένη πρόταση της Επιτροπής. Οι κυριότερες εκτίθενται στη συνέχεια.

A. ΘΑΛΑΣΣΙΟΙ ΛΙΜΕΝΕΣ

[άρθρο 1 σημείο 2 (νέο άρθρο 12 της απόφασης) και άρθρο 1 σημείο 5β) (νέο τμήμα 5 του παραρτήματος ΙΙ)]

1. Στην απόφαση αριθ. 1692/96/ΕΚ, τα σχέδια κοινού ενδιαφέροντος για τους θαλάσσιους λιμένες προσδιορίζονται με τα κριτήρια του παραρτήματος ΙΙ και είναι δυνατόν να ευρίσκονται σε οποιοδήποτε λιμένα ενός κράτους μέλους.

Η πρόταση της Επιτροπής περιορίζει τον αριθμό των λιμένων που περιλαμβάνονται στο δίκτυο. Προς το σκοπό αυτό, προσθέτει στο άρθρο 12 της απόφασης (χαρακτηριστικά των θαλάσσιων λιμένων) διατάξεις σχετικά με τα κριτήρια επιλογής. Στο εξής θα περιλαμβάνονται στο πανευρωπαϊκό δίκτυο και θα απεικονίζονται στους χάρτες του παραρτήματος Ι μόνο οι θαλάσσιοι λιμένες ετήσιας εξυπηρέτησης ίσης ή ανώτερης του ενός εκατομμυρίου τόνων εμπορευμάτων ή 200000 διεθνών επιβατών, ορισμένοι νησιωτικοί λιμένες, καθώς και όλοι οι λιμένες που ευρίσκονται σε εξαιρετικά απομακρυσμένες περιοχές.

Η πρόταση της Επιτροπής προβλέπει λοιπόν ποσοτικά κριτήρια επιλογής που αποκλείουν αυτομάτως τη δυνατότητα χρηματοδότησης, δυνάμει των διευρωπαϊκών δικτύων, των σχεδίων λιμενικής υποδομής σχετικά με ορισμένους θαλάσσιους λιμένες της Κοινότητας. Η Επιτροπή έκρινε πράγματι ότι τα κριτήρια επιλεξιμότητας τα οποία προβλέπει η απόφαση για τα αεροδρόμια δεν μπορούσαν να εφαρμόζονται κατ' αναλογία στους θαλάσσιους λιμένες. Το επιχείρημά της ήταν ότι σημαντικός αριθμός λιμένων διαφορετικής κλίμακας και διάρθρωσης ανταγωνίζονται στην ίδια αγορά και ότι συνεπώς δεν πρέπει να τυγχάνουν στήριξης η οποία θα μπορούσε να προκαλέσει στρεβλώσεις στον ανταγωνισμό.

2. Σε σχέση με την πρόταση της Επιτροπής, κατά την έννοια μιας μεγαλύτερης συνέπειας προς τα αποφασισθέντα για τα αεροδρόμια, η κοινή θέση του Συμβουλίου περιλαμβάνει στο δίκτυο μεγαλύτερο αριθμό θαλάσσιων λιμένων, δεδομένου ότι σε διάφορα κράτη μέλη υπάρχουν λιμένες μέσου μεγέθους οι οποίοι έχουν μεγάλη σημασία για το διευρωπαϊκό δίκτυο.

Σύμφωνα με την προσέγγιση που υιοθετήθηκε για τα αεροδρόμια (παράρτημα ΙΙ μέρος 6), η κοινή θέση προσδιορίζει τα κριτήρια επιλογής όχι στο διατακτικό αλλά στο παράρτημα ΙΙ.

Πιο συγκεκριμένα, το άρθρο 12 προβλέπει ταξινόμηση των θαλάσσιων λιμένων σε τρεις κατηγορίες (Α, Β και Γ) αναλόγως της κυκλοφορίας ή τοποθεσίας τους. Προβλέπει επίσης ότι μόνον οι λιμένες της κατηγορίας Α αναγράφονται, ενδεικτικά, στους χάρτες του παραρτήματος Ι.

Το νέο τμήμα 5 του παραρτήματος ΙΙ περιέχει την ταξινόμηση των λιμένων σε κατηγορίες με βάση ποσοτικά κριτήρια ή την τοποθεσία των λιμένων σε νήσους που δεν συνδέονται με την ηπειρωτική χώρα με σταθερούς δεσμούς. Προβλέπει επίσης έναν πίνακα που περιλαμβάνει τις προδιαγραφές στις οποίες πρέπει να ανταποκρίνεται ένα έργο για να θεωρείται κοινού ενδιαφέροντος. Περιλαμβάνονται επομένως στο δίκτυο, εκτός των θαλάσσιων λιμένων των οποίων ο ελάχιστος ετήσιος συνολικός όγκος κυκλοφορίας είναι ίσος ή ανώτερος του ενός εκατομμυρίου τόνων εμπορευματικών μεταφορών ή 200000 επιβατών (λιμένες κατηγορίας Α), όλοι οι θαλάσσιοι λιμένες των οποίων ο ελάχιστος ετήσιος όγκος εμπορευματικών μεταφορών είναι ίσος ή ανώτερος των 500000 τόνων ή 100000 επιβατών (λιμένες κατηγορίας Β), καθώς και όλοι οι λιμένες που βρίσκονται σε νήσους που δεν είναι σταθερώς συνδεδεμένες με την ηπειρωτική χώρα (λιμένες κατηγορίας Γ). Οι κοινοτικές παρεμβάσεις για τους θαλάσσιους λιμένες που καλύπτονται από την απόφαση κατανέμονται σε συνάρτηση με τις προδιαγραφές στις οποίες ανταποκρίνεται ένα λιμενικό έργο (προώθηση των θαλάσσιων μεταφορών μικρών αποστάσεων, πρόσβαση στους λιμένες, λιμενικές υποδομές στο εσωτερικό της λιμενικής ζώνης).

Β. ΕΣΩΤΕΡΙΚΟΙ ΛΙΜΕΝΕΣ ΣΤΟ ΔΙΚΤΥΟ ΤΩΝ ΣΥΝΔΥΑΣΜΕΝΩΝ ΜΕΤΑΦΟΡΩΝ

[άρθρο 1 παράγραφος 1 (νέο άρθρο 11 της απόφασης, τροποποιημένη παράγραφος 3 και νέα παράγραφος 3α)]

Η πρόταση της Επιτροπής προβλέπει τέσσερα κριτήρια επιλογής προκειμένου να περιληφθούν οι εσωτερικοί λιμένες στο δίκτυο, μεταξύ των οποίων και το κριτήριο σχετικά με τον εξοπλισμό σε εγκαταστάσεις μεταφόρτωσης για τις διατροπικές μεταφορές. Η κοινή θέση, ακολουθώντας την προσέγγιση του Ευρωπαϊκού Κοινοβουλίου, προσφέρει σχετικά με το κριτήριο αυτό μια εναλλακτική λύση. Προβλέπει ότι εάν ένας λιμένας δεν είναι εξασφαλισμένος με εγκαταστάσεις μεταφόρτωσης για τις συνδυασμένες μεταφορές, μπορεί να περιληφθεί επίσης στο δίκτυο εάν ο ετήσιος όγκος εμπορευματικών μεταφορών είναι ίσος ή ανώτερος των 300000 τόνων. Η κοινή θέση προσθέτει επομένως 200 λιμένες στους 35 εσωτερικούς λιμένες που περιλαμβάνονται στη πρόταση της Επιτροπής. Όπως και στη περίπτωση των θαλάσσιων λιμένων, το Συμβούλιο κρίνει πρόσφορο να λάβει υπόψη του την κατάσταση των κρατών μελών που διαθέτουν ένα μεγάλο αριθμό εσωτερικών λιμένων σημαντικής σημασίας για το δίκτυο.

Γ. ΔΙΑΤΡΟΠΙΚΑ ΤΕΡΜΑΤΙΚΑ ΚΑΙ ΔΙΕΥΡΩΠΑΪΚΟΙ ΕΜΠΟΡΕΥΜΑΤΙΚΟΙ ΣΙΔΗΡΟΔΡΟΜΙΚΟΙ ΔΙΑΔΡΟΜΟΙ

Η κοινή θέση δεν διατηρεί τις διατάξεις που περιλαμβάνονται στην πρόταση της Επιτροπής σχετικά με:

1. τα διατροπικά τερματικά [άρθρο 1 σημείο 4 (νέο άρθρο 14) και παράρτημα, σημείο 1 (παράρτημα Ι, νέα σχεδιαγράμματα 7.1.0 έως 7.1.4)].

Η Επιτροπή έλαβε υπόψη της μόνον τα τερματικά που βρίσκονται στους σιδηροδρομικούς διάδρομους και εμφαίνονται στο διάγραμμα του δικτύου συνδυασμένων μεταφορών. Εκτιμά ότι, κατά το στάδιο αυτό, θα πρέπει μοναδικός στόχος να είναι η διατροπική μεταφορά προκειμένου να υπάρξει ανταπόκριση στους αντικειμενικούς σκοπούς που προβλέπονται στο άρθρο 1 παράγραφος 2 της απόφασης. Στην αιτιολογική της έκθεση, η Επιτροπή δηλώνει ότι η προσθήκη στην απόφαση και άλλων τερματικών (οδικών-οδικών και σιδηροδρομικών-σιδηροδρομικών κ.λπ.) θα μπορούσε να προβλεφθεί κατά την αναθεώρηση των προσανατολισμών.

Το Συμβούλιο επισημαίνει ότι ο καθορισμός των διατροπικών τερματικών βρίσκεται ακόμη υπό μελέτη σε εθνικό επίπεδο. Κατά τη γνώμη του, τα κριτήρια επιλογής που προτείνονται από την Επιτροπή προκειμένου να περιληφθούν τα διατροπικά τερματικά στα δίκτυα συνδυασμένων μεταφορών δεν είναι επαρκή. Εξάλλου, πρέπει να ληφθούν υπόψη οι περιφερειακές πολιτικές της Κοινότητας;

2. τηη ανάπτυξη των διευρωπαϊκών εμπορευματικών σιδηροδρομικών διαδρόμων που θα είναι ανοιχτοί σε όλους τους φορείς [άρθρο 1 σημείο 1 (άρθρο 10, παράγραφος 4 νέα περίπτωση) και παράρτημα, σημείο 2 (παράρτημα ΙΙ τμήμα 3 τρίτη νέα περίπτωση)].

Στην αρχική πρόταση, οι διατάξεις αφορούσαν την ανάπτυξη νέων σιδηροδρομικών υπηρεσιών, ιδίως με βάση τους διευρωπαϊκούς εμπορευματικούς σιδηροδρομικούς διάδρομους. Ωστόσο, στην τροποποιημένη πρόταση, οι διατάξεις αυτές δεν αφορούν πλέον τις υπηρεσίες αλλά τη διαρρύθμιση των διευρωπαϊκών εμπορευματικών σιδηροδρομικών διαδρόμων που θα είναι ανοιχτοί σε όλους τους φορείς.

Το Συμβούλιο εκτιμά ότι η υπαγωγή του ζητήματος των διαδρόμων στη πρόταση είναι εκτός του θέματος της πρότασης.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

A. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΠΟΥ ΕΓΙΝΑΝ ΑΠΟΔΕΚΤΕΣ ΑΠΟ ΤΗΝ ΕΠΙΤΡΟΠΗ

Η Επιτροπή έκανε αποδεκτές οκτώ από τις δεκατρείς τροπολογίες που πρότεινε το Ευρωπαϊκό Κοινοβούλιο εκ των οποίων δύο κατά λέξη (τροπολογίες αριθ. 5 και 10), δύο ως προς το πνεύμα (τροπολογίες αριθ. 12 και 13) και τέσσερις εν μέρει (τροπολογίες αριθ. 4, 8, 9 και 11). Όσον αφορά τις τρεις τροπολογίες που αποσκοπούν στην κατάργηση των διατάξεων σχετικά με τους "διευρωπαϊκούς σιδηροδρομικούς διαδρόμους εμπορευματικών μεταφορών" (τροπολογίες αριθ. 1, 2 και 7), η τροποποιημένη πρόταση της Επιτροπής αναδιατυπώνει, χωρίς να τις καταργεί, τις εν λόγω διατάξεις ρίχνοντας το βάρος στην ανάπτυξη των υποδομών αντί για τη βελτίωση των υπηρεσιών.

B. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΠΟΥ ΕΓΚΡΙΘΗΚΑΝ ΑΠΟ ΤΟ ΣΥΜΒΟΥΛΙΟ

1. Γενικά

Το Συμβούλιο ενέκρινε, στο σύνολό τους ή εν μέρει, πέντε από τις δεκατρείς τροπολογίες του Ευρωπαϊκού Κοινοβουλίου, και συγκεκριμένα τις τροπολογίες αριθ. 2, 4 (εν μέρει), 7, 10 και 13. Το Συμβούλιο ενέκρινε εν μέρει την προσέγγιση του Ευρωπαϊκού Κοινοβουλίου όσον αφορά τις τροπολογίες αριθ. 3 και 6. Όσον αφορά τις τροπολογίες αριθ. 1 και 11, το Συμβούλιο δέχθηκε τη γνώμη του Ευρωπαϊκού Κοινοβουλίου όσον αφορά το τμήμα που αφορά την κατάργηση των διατάξεων της πρότασης της Επιτροπής που αποτελούν αντικείμενο αυτών των τροπολογιών, αλλά δεν δέχθηκε το εναλλακτικό κείμενο που πρότεινε το Κοινοβούλιο.

2. Πιο συγκεκριμένα

α) όσον αφορά τις τροπολογίες που έγιναν αποδεκτές από την Επιτροπή

Το Συμβούλιο δέχθηκε, εν μέρει ή ως προς το πνεύμα, τρεις από τις οκτώ τροπολογίες που ενέκρινε η Επιτροπή:

- στο άρθρο 1 σημείο 2 της κοινής θέσης (άρθρο 12 της απόφασης), την τροπολογία αριθ. 4, τέταρτο τμήμα σχετικά με τη διαγραφή του άρθρου 12, νέα παράγραφος 2 στοιχείο γ),

- στο άρθρο 1 σημείο 5β) (παράρτημα ΙΙ τμήμα 5 παράγραφος 2 πίνακας: σημείο ΙΙΙ τρίτη περίπτωση της απόφασης), την τροπολογία αριθ. 10,

- στο άρθρο 1 σημείο 6β) (παράρτημα ΙΙΙ νέο σημείο 8 της απόφασης), την τροπολογία αριθ. 13.

Όσον αφορά την τροπολογία αριθ. 11, το Συμβούλιο, σύμφωνα με την τροποποιημένη πρόταση της Επιτροπής, δέχθηκε τη διαγραφή της διάταξης σχετικά με την μη επιλεξιμότητα των λιμενικών υποδομών, χωρίς να δεχθεί το εναλλακτικό κείμενο που προτείνει το Ευρωπαϊκό Κοινοβούλιο [βλέπε μέρος IV σημείο Γ.1.γ) κατωτέρω]·

β) όσον αφορά τις τροπολογίες που δεν έγιναν αποδεκτές από την Επιτροπή

i) Διευρωπαϊκοί σιδηροδρομικοί διάδρομοι εμπορευματικών μεταφορών

Το Συμβούλιο ενέκρινε τις τροπολογίες αριθ. 2 και 7 που προβλέπουν την απαλοιφή των αναφορών στους διευρωπαϊκούς σιδηροδρομικούς διαδρόμους εμπορευματικών μεταφορών που περιλαμβάνονται στην αρχική πρόταση της Επιτροπής και οι οποίες αφορούν αντίστοιχα την προσθήκη τέταρτης περίπτωσης στο άρθρο 10 παράγραφος 4 της απόφασης και τρίτης περίπτωσης στο παράρτημα ΙΙ τμήμα 3.

Το Συμβούλιο δεν δέχθηκε ωστόσο την τροπολογία αριθ. 1, μολονότι και αυτή προβλέπει την κατάργηση της αναφοράς στους εν λόγω διαδρόμους που περιλαμβάνεται στην έβδομη αιτιολογική σκέψη της αρχικής πρότασης της Επιτροπής. Πράγματι, η τροπολογία αυτή προβλέπει επίσης εναλλακτικό κείμενο που το Συμβούλιο, όπως και η Επιτροπή, δεν μπόρεσαν να δεχθούν [βλέπε μέρος IV σημείο Γ.1.α) κατωτέρω].

ii) Δίκτυο πλωτών οδών και λιμένες εσωτερικής ναυσιπλοΐας

Το Συμβούλιο ενέκρινε εν μέρει την προσέγγιση του Ευρωπαϊκού Κοινοβουλίου όσον αφορά τις τροπολογίες αριθ. 3 και 6.

Η τροπολογία αριθ. 3 τροποποιεί το άρθρο 1 σημείο 2 της πρότασης της Επιτροπής σχετικά με την προσθήκη στο άρθρο 11 νέας παραγράφου 3α.

Η τροπολογία αριθ. 3 προσθέτει ένα ποσοτικό κριτήριο ως εναλλακτική επιλογή στο τέταρτο κριτήριο επιλογής που προβλέπεται στην προαναφερόμενη παράγραφο 3α. Θα μπορούν έτσι να περιληφθούν στο δίκτυο οι λιμένες που πληρούν τα τρία πρώτα κριτήρια και οι οποίοι είτε είναι εξοπλισμένοι με εγκαταστάσεις μεταφόρτωσης για διατροπικές μεταφορές είτε έχουν συνολικό ελάχιστο ετήσιο όγκο διακίνησης φορτίου 500000 τόνων.

Επισημαίνεται ότι η τροπολογία αριθ. 5 σχετικά με το άρθρο 14 παράγραφος 1 της απόφασης προβλέπει ορισμό των διατροπικών μεταφορών, ως συνδυασμένη μεταφορά ενοτήτων φορτίου (εμπορευματοκιβώτια, ημιρυμουλκούμενα, κινητά αμαξώματα).

Το άρθρο 1 σημείο 1 στοιχείο β) της κοινής θέσης περιλαμβάνει τα κριτήρια επιλογής που προτείνει το Ευρωπαϊκό Κοινοβούλιο αλλά προβλέπει ελάχιστο ετήσιο όγκο 300000 τόνων αντί για 500000 τόνους και εγκαταστάσεις μεταφόρτωσης για συνδυασμένες μεταφορές αντί για διατροπικές μεταφορές.

Το Συμβούλιο έκρινε πράγματι ότι θα έπρεπε να επιτραπεί η επιλεξιμότητα μεγαλύτερου αριθμού λιμένων εσωτερικής ναυσιπλοΐας. Έκρινε επίσης ότι, προς το παρόν, πρέπει να διατηρηθεί η έννοια της συνδυασμένης μεταφοράς που έχει ήδη ορισθεί σε κοινοτικό επίπεδο.

Η τροπολογία αριθ. 6 προτείνει να προστεθεί στο παράρτημα σημείο 1 της πρότασης της Επιτροπής νέο στοιχείο γ)α), που να προβλέπει την προσθήκη, στο παράρτημα Ι, νέου χάρτη 7.2 (εσωτερικές πλωτές οδοί και λιμένες εσωτερικής ναυσιπλοΐας), των ακόλουθων σχηματικών απεικονίσεων:

- της σχηματικής απεικόνισης του καναλιού Elbe-Lübeck και του καναλιού Twente-Mittelland,

- σχηματικής απεικόνισης που παρουσιάζει τους λιμένες εσωτερικής ναυσιπλοΐας που παίζουν συγχρόνως το ρόλο θαλάσσιου λιμένα,

- ειδικής σχηματικής απεικόνισης των λιμένων που δεν αποτελούν διατροπικούς λιμένες αλλά των οποίων ο ετήσιος όγκος διακίνησης φορτίου υπερβαίνει τους 500000 τόνους.

Το Συμβούλιο δεν ενέκρινε την τροπολογία που αναφέρεται στην πρώτη περίπτωση ανωτέρω, η οποία συνεπάγεται την προσθήκη δύο νέων καναλιών στο δίκτυο συνδυασμένων μεταφορών, καταρχάς γιατί τα εν λόγω κανάλια δεν ανταποκρίνονται στα ελάχιστα απαιτούμενα τεχνικά χαρακτηριστικά που προβλέπονται στο άρθρο 11 παράγραφος 2 της απόφασης και στη συνέχεια γιατί στόχος της παρούσας απόφασης δεν είναι η αναθεώρηση των προσανατολισμών αλλά ο καθορισμός των λιμένων εσωτερικής ναυσιπλοΐας.

Το Συμβούλιο ενέκρινε, αντίθετα, το πνεύμα των τροπολογιών που αναφέρονται στη δεύτερη και την τρίτη περίπτωση. Οι νέοι χάρτες που περιλαμβάνονται στο τμήμα 4 της κοινής θέσης (δίκτυο πλωτών οδών και λιμένες εσωτερικής ναυσιπλοΐας) εισάγουν νέα κατηγορία λιμένων στην απόφαση: τους θαλασσοποτάμιους λιμένες. Οι χάρτες αυτοί περιλαμβάνουν εξάλλου ειδική σχηματική απεικόνιση των λιμένων που δεν είναι λιμένες συνδυασμένων μεταφορών αλλά οι οποίοι έχουν όγκο διακίνησης φορτίου τουλάχιστον 300000 τόνους.

Γ. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΠΟΥ ΔΕΝ ΕΓΚΡΙΘΗΚΑΝ ΑΠΟ ΤΟ ΣΥΜΒΟΥΛΙΟ

1. Δεν περιελήφθησαν από την Επιτροπή

Το Συμβούλιο δεν ενέκρινε τις τροπολογίες αριθ. 1, 4 (εν μέρει), 8 (εν μέρει), 9 (εν μέρει) και 11, όπως περιλαμβάνονται παρακάτω.

α) Διευρωπαϊκοί σιδηροδρομικοί διάδρομοι μεταφοράς εμπορευμάτων και Λευκή Βίβλος

Το Συμβούλιο δεν ενέκρινε την τροπολογία αριθ. 1, η οποία δεν αποβλέπει μόνο στην εξάλειψη του κειμένου της έβδομης αιτιολογικής σκέψης που περιέχεται στην αρχική πρόταση της Επιτροπής [βλέπε μέρος IV σημείο Β.2.β) παραπάνω], αλλά και στην αντικατάστασή του από νέο κείμενο το οποίο προβλέπει:

- ότι η έκθεση την οποία πρέπει να υποβάλει η Επιτροπή, σύμφωνα με το άρθρο 21 της απόφασης 1692/96/ΕΚ, όσον αφορά την αναθεώρηση των προσανατολισμών σχετικά με τα ΔΕΔ-Μ ακολουθείται, ενδεχομένως, από τις δέουσες νομοθετικές προτάσεις, ενώ πρέπει να απορριφθεί η ιδέα Λευκής Βίβλου. Πράγματι, στην έκθεσή της του 1998 σχετικά με την εφαρμογή των προσανατολισμών, η Επιτροπή διευκρίνιζε ότι σκοπός της ήταν "να κινήσει διαδικασία ευρείας συνεννόησης η οποία να καταλήξει στη δημοσίευση Λευκής Βίβλου για τις αναθεωρήσεις των προσανατολισμών το 1999",

- ότι η στρατηγική αξιολόγηση των επιπτώσεων επί του περιβάλλοντος που αναφέρεται στο άρθρο 8 παράγραφος 2 της εν λόγω απόφασης πρέπει να περιλαμβάνει τα λιμάνια και τους τερματικούς σταθμούς συνδυασμένων μεταφορών.

Το Συμβούλιο έκρινε ότι η επιλογή της μορφής της έκθεσης, η οποία πρέπει να υποβληθεί από την Επιτροπή σύμφωνα με το άρθρο 21 παράγραφος 1 της απόφασης, σχετικά με τις πιθανές προσαρμογές των προσανατολισμών, υπάγεται στην αρμοδιότητα της Επιτροπής. Σύμφωνα με το άρθρο 21 παράγραφος 2, η Επιτροπή θα υποβάλει ενδεχομένως, μετά την έκθεση αυτή, τις κατάλληλες νομοθετικές προτάσεις. Το Συμβούλιο υπενθύμισε ότι, δυνάμει του παραπάνω άρθρου 8, παράγραφος 2, η Επιτροπή πρέπει να "αναπτύξει πιθανές μεθόδους ανάλυσης για τη στρατηγική αξιολόγηση της επίπτωσης του συνόλου του δικτύου στο περιβάλλον". Το Συμβούλιο τόνισε ότι όταν αναπτυχθούν αυτές οι μέθοδοι και γίνει στρατηγική ανάλυση, τόσο οι μέθοδοι αυτές όσο και η ανάλυση θα αφορούν το σύνολο του δικτύου, συμπεριλαμβανομένων των λιμένων (για τους τερματικούς σταθμούς, βλέπε μέρος ΙΙΙ σημείο Γ.1. παραπάνω).

β) Θαλάσσιοι λιμένες

Το Συμβούλιο:

i) δεν ενέκρινε την τροπολογία αριθ. 4, πρώτο και δεύτερο μέρος, η οποία αποβλέπει στην τροποποίηση του άρθρου 1 παράγραφος 3 της πρότασης που αφορά το άρθρο 12, νέα παράγραφος 2 στοιχεία α) και β):

- με την προσθήκη ενός νέου κριτηρίου σχετικά με τη διασύνδεση του λιμένα με άλλους διευρωπαϊκούς άξονες μεταφοράς οι οποίοι προσδιορίζονται στο παράρτημα Ι. Το Ευρωπαϊκό Κοινοβούλιο υπενθυμίζει ότι σύμφωνα με το άρθρο 12 της ισχύουσας απόφασης οι θαλάσσιοι λιμένες αποτελούν: "τα σημεία διασύνδεσης μεταξύ των θαλασσίων και των λοιπών μεταφορών",

- με την τροποποίηση του ποσοτικού κριτηρίου που αναφέρεται στο στοιχείο α) για την αύξηση του ελάχιστου ετήσιου όγκου των μεταφερομένων εμπορευμάτων από ένα σε ενάμιση εκατομμύριο τόνους. Το Ευρωπαϊκό Κοινοβούλιο πιστεύει ότι αυτός ο αριθμός είναι πιο ενδεδειγμένος για ένα διευρωπαϊκό δίκτυο.

Το Συμβούλιο καταρχάς υπενθύμισε ότι διάφοροι σημαντικοί λιμένες, αν και αποτελούν σημεία διασύνδεσης μεταξύ των θαλάσσιων και άλλων μεταφορών, δεν συνδέονται με τους άξονες που προσδιορίζονται στο παράρτημα Ι.

Έκρινε ότι ο αριθμός των θαλασσίων λιμένων που μπορούν να ικανοποιήσουν αμφότερα τα νέα κριτήρια που προτείνει το Ευρωπαϊκό Κοινοβούλιο είναι πολύ περιορισμένος. Το Συμβούλιο προτίμησε να ακολουθήσει διαφορετική προσέγγιση όπως αυτή που περιγράφεται παραπάνω στο σημείο ΙΙΙ.Α,

ii) δεν ενέκρινε την τροπολογία αριθ. 4, τρίτο μέρος, η οποία αποβλέπει στην τροποποίηση του άρθρου 1 σημείο 3 της αρχικής πρότασης της Επιτροπής που αφορά το άρθρο 12, νέα παράγραφος 2 της απόφασης με σκοπό να αντικατασταθεί το δεύτερο εδάφιο του στοιχείου β) από ένα νέο σημείο β)α).

Η Επιτροπή περιλαμβάνει εν μέρει, στην τροποποιημένη της πρόταση (άρθρο 12 παράγραφος 3), την προσέγγιση του Ευρωπαϊκού Κοινοβουλίου.

Το Συμβούλιο έκρινε προτιμότερο να ακολουθήσει διαφορετική προσέγγιση για τον καθορισμό των κριτηρίων τα οποία πρέπει να πληρούν οι θαλάσσιοι λιμένες προκειμένου να περιληφθούν στο δίκτυο (βλέπε μέρος ΙΙΙ.Α).

γ) Λιμενικές υποδομές [τροπολογίες αριθ. 8 (δεύτερο και τρίτο μέρος), 9 (δεύτερο μέρος) και 11]

Το Ευρωπαϊκό Κοινοβούλιο, με τις τροπολογίες αριθ. 8, 9 και 11, προτείνει οι κατηγορίες των σχεδίων που αφορούν τους εσωτερικούς λιμένες να διαρθρωθούν κατά τον ίδιο τρόπο με τους θαλάσσιους λιμένες.

Οι τροπολογίες αυτές έχουν σκοπό να εισαχθεί στην απόφαση γενικός ορισμός λιμενικής υποδομής εντός της ζώνης του λιμένα, ο οποίος θα ισχύει τόσο για τους εσωτερικούς λιμένες (τροπολογία αριθ. 8, δεύτερο μέρος), όσο και για τους θαλάσσιους (τροπολογία αριθ. 9, δεύτερο μέρος). Σκοπός τους είναι επίσης να διευκρινίσουν ότι για τις λιμενικές εγκαταστάσεις των εσωτερικών λιμένων (τροπολογία αριθ. 8, τρίτο μέρος) και για εκείνες των θαλασσίων λιμένων (τροπολογία αριθ. 11) δεν προβλέπεται χρηματοδοτική συμβολή της Κοινότητας δυνάμει των ΔΕΔ-Μ.

Επιπλέον, η τροπολογία αριθ. 11 αποβλέπει επίσης στην εξάλειψη της διάταξης της αρχικής πρότασης της Επιτροπής η οποία προβλέπει ότι οι επενδύσεις σε υποδομή εντός των λιμενικών ζωνών (θαλάσσιοι λιμένες) δεν είναι κατά κανόνα επιλέξιμες για κοινοτική στήριξη. Το Ευρωπαϊκό Κοινοβούλιο κρίνει πράγματι ότι οι λιμενικές υποδομές θα πρέπει να είναι επιλέξιμες για κοινοτική στήριξη.

Το Συμβούλιο έκρινε ότι ο ορισμός της λιμενικής υποδομής τον οποίο προτείνει το Ευρωπαϊκό Κοινοβούλιο (μέρος δεύτερο των τροπολογιών αριθ. 8 και 9) είναι πολύ συγκεκριμένος και μη περιοριστικός. Κατά τη γνώμη του θα πρέπει:

- για τους εσωτερικούς λιμένες, να παραμείνουν αμετάβλητες οι ισχύουσες διατάξεις που αφορούν τις κατηγορίες στις οποίες θα πρέπει να αντιστοιχούν τα έργα υποδομής που αφορούν τους λιμένες εσωτερικής ναυσιπλοΐας προκειμένου να θεωρούνται ως έργα κοινού ενδιαφέροντος [άρθρο 1 σημείο 5 στοιχείο α) που τροποποιεί το παράρτημα ΙΙ τμήμα 4 της απόφασης],

- για τους θαλάσσιους λιμένες, να τροποποιηθεί το παράρτημα ΙΙ τμήμα 5 σημείο 1 της απόφασης σύμφωνα με την προσέγγιση που περιγράφεται παραπάνω στο μέρος ΙΙΙ.Α, διατηρώντας ταυτόχρονα στον πίνακα, υπό άλλη μορφή, τις κατηγορίες των λιμενικών έργων που προβλέπονται στην παράγραφος 1 σημεία Γ και Δ της ισχύουσας απόφασης.

Όσον αφορά τη διάταξη αντικατάστασης που προβλέπεται από το Ευρωπαϊκό Κοινοβούλιο σχετικά με τη μη επιλεξιμότητα των λιμενικών υποδομών (τροπολογία αριθ. 8 τρίτο μέρος - εσωτερικοί λιμένες - και τροπολογία αριθ. 11 - θαλάσσιοι λιμένες), το Συμβούλιο κρίνει ότι η έννοια της λιμενικής υποδομής δεν είναι σαφώς προσδιορισμένη και ότι πλεονάζει η εισαγωγή της έννοιας αυτής στο παρόν πλαίσιο ενέχει δε τον κίνδυνο να δημιουργηθεί ασάφεια όσον αφορά τον ορισμό του έργου.

Όσον αφορά το μέρος της τροπολογίας αριθ. 11 σχετικά με τη διαγραφή της διάταξης για τη μη επιλεξιμότητα των επενδύσεων υποδομής στις λιμενικές ζώνες, το Συμβούλιο συμμερίζεται την γνώμη του Ευρωπαϊκού Κοινοβουλίου, που έγινε αποδεκτή από την Επιτροπή στην τροποποιημένη της πρόταση, σχετικά με τη διαγραφή της διάταξης αυτής. Πράγματι, όλα τα έργα κοινού ενδιαφέροντος, συμπεριλαμβανομένων και των λιμενικών, ενδέχεται καταρχήν να τύχουν χρηματοδότησης δυνάμει των διευρωπαϊκών δικτύων μεταφορών. Εξάλλου, οι ειδικοί όροι που πρέπει να πληρούνται ώστε να τύχουν κοινοτικής χρηματοδότησης αφορούν κυρίως, τους εφαρμοζόμενους σχετικά δημοσιονομικούς κανονισμούς παρά την απόφαση καθεαυτή.

2. Έχει περιληφθεί από την Επιτροπή

α) Δίκτυο συνδυασμένων μεταφορών

Το Συμβούλιο:

i) δεν περιέλαβε την τροπολογία αριθ. 5, η οποία αποβλέπει στην τροποποίηση του άρθρου 1 σημείο 4 στοιχείο α) της πρότασης της Επιτροπής που αφορά το άρθρο 14, νέα παράγραφος 1 της απόφασης. Το Ευρωπαϊκό Κοινοβούλιο προτείνει να βελτιωθεί ο ορισμός των συνδυασμένων μεταφορών που περιλαμβάνεται στην πρώτη περίπτωση της εν λόγω παραγράφου 1, με την προσθήκη ότι οι ενδεχόμενες αρχικές ή τελικές οδικές διαδρομές πρέπει να είναι οι βραχύτερες δυνατές.

Στη δεύτερη περίπτωση της παραγράφου 1, το Ευρωπαϊκό Κοινοβούλιο προτείνει να διαθέτουν τα τερματικά εγκαταστάσεις για διατροπικές μεταφορές που επιτρέπουν τη μεταφόρτωση όχι μόνον εντός του σιδηροδρομικού δικτύου, των πλωτών οδών και των χερσαίων οδών αλλά επίσης, όπως προβλέπεται από την ισχύουσα απόφαση, μεταξύ θαλάσσιων μεταφορών και άλλων τρόπων μεταφοράς.

Εξάλλου, θα οριστεί η έννοια της διατροπικής μεταφοράς.

Όπως αναφέρεται ανωτέρω στο μέρος IV σημείο Β.2.β) ii) (σχετικά με την τροπολογία αριθ. 3), το Συμβούλιο έκρινε προτιμότερο να διατηρήσει αμετάβλητες τις διατάξεις της ισχύουσας απόφασης σχετικά με το δίκτυο συνδυασμένων μεταφορών, δηλαδή το άρθρο 14 και το παράρτημα ΙΙ τμήμα 7.

Όσον αφορά το παράρτημα Ι, το άρθρο 1 σημείο 4 της κοινής θέσης προβλέπει ότι, στον πίνακα περιεχομένων, τμήμα 7 "Δίκτυο συνδυασμένων μεταφορών", το σημείο 7.2 και ο αντίστοιχος χάρτης απαλείφονται γιατί οι χάρτες του τμήματος 4 περιλαμβάνουν ειδική και επαρκή γραφική απεικόνιση των λιμένων εσωτερικής ναυσιπλοΐας που είναι εξοπλισμένοι με εγκαταστάσεις για τις συνδυασμένες μεταφορές και πληρούν τα άλλα κριτήρια του νέου άρθρου 11 της απόφασης που προβλέπεται στη κοινή θέση·

ii) δεν ενέκρινε την τροπολογία αριθ. 12, που προτείνει την τροποποίηση του παραρτήματος, σημείο 2 στοιχείο δ) της αρχικής πρότασης της Επιτροπής σχετικά με την αντικατάσταση της τρίτης περίπτωσης του παραρτήματος ΙΙ τμήμα 7 της απόφασης.

Το Ευρωπαϊκό Κοινοβούλιο προτείνει να τροποποιηθεί η δεύτερη περίπτωση του τμήματος 7 ώστε να μην αφορά πλέον το κινητό υλικό μεταφόρτωσης που, κατά τη γνώμη του, δεν αποτελεί επιλέξιμη υποδομή.

Το Ευρωπαϊκό Κοινοβούλιο προτείνει επίσης να τροποποιηθεί η τρίτη περίπτωση ώστε να θεωρείται ως σχέδιο κοινού ενδιαφέροντος κάθε σχέδιο που αφορά τη διευθέτηση των λιμενικών ζωνών προκειμένου να αναπτυχθεί ή να βελτιωθεί η συνδυασμένη μεταφορά εμπορευμάτων μεταξύ θαλάσσιας οδού, σιδηροδρόμου και πλωτών οδών (θα εξαιρούνται ως εκ τούτου οι οδικές μεταφορές).

Η τροποποιημένη πρόταση της Επιτροπής περιλαμβάνει την τροπολογία αριθ. 12.

Το Συμβούλιο έκρινε προτιμότερο να παραμείνει αμετάβλητο το τμήμα 7. Το δεύτερο εδάφιο εξακολουθεί να αφορά την εγκατάσταση υλικού μεταφόρτωσης, σταθερού ή κινητού. Το τρίτο εδάφιο εξακολουθεί να αφορά όχι τη μεταφορά εμπορευμάτων αλλά τη μεταφορά εμπορευματοκιβωτίων μεταξύ θαλασσίας οδού και σιδηροδρόμου, πλωτών οδών ή οδικών συνδέσεων.

β) Λιμενικές υποδομές

Εσωτερικοί λιμένες

Υπενθυμίζεται ότι στην τροποποιημένη πρόταση της Επιτροπής περιλαμβάνεται η τροπολογία αριθ. 8, πρώτο μέρος και το τμήμα της τροπολογίας αριθ. 8 (δεύτερο και τρίτο μέρος), που αποβλέπει στην εξάλειψη της κατηγορίας 4 από το σημείο Β του τμήματος 4 παράρτημα ΙΙ.

Η τροπολογία αριθ. 8 αφορά το παράρτημα ΙΙ τμήμα 4, μέρος "Λιμένες εσωτερικής ναυσιπλοΐας", σημείο Β4 της ισχύουσας απόφασης που υποδιαιρείται σε τέσσερις κατηγορίες.

Η τροπολογία αριθ. 8, πρώτο μέρος, αποβλέπει στην εξάλειψη της κατηγορίας 3 από αυτό το σημείο Β και στην αντικατάστασή του από μια από τις κατηγορίες που προβλέπονται για τους θαλάσσιους λιμένες στο τμήμα 5, σημείο 1Δ, δηλαδή: "υποδομή χερσαίων μεταφορών για τη σύνδεση του λιμένα με τα διάφορα στοιχεία του διευρωπαϊκού δικτύου μεταφορών".

Η τροπολογία αριθ. 8, δεύτερο και τρίτο μέρος, αποβλέπει στην εξάλειψη της κατηγορίας 4 από το εν λόγω σημείο Β και στην αντικατάστασή του από τις δύο διατάξεις που προβλέπονται παραπάνω στο μέρος IV σημείο Γ.1.γ), εκ των οποίων η μία αφορά τον ορισμό των λιμενικών ζωνών, η δε άλλη την μη επιλεξιμότητα των εγκαταστάσεων εντός των λιμένων.

Θαλάσσιοι λιμένες

Το Συμβούλιο δεν ενέκρινε την τροπολογία αριθ. 9, πρώτο μέρος, η οποία είναι συντακτικής φύσεως, και έχει σκοπό να τροποποιήσει το παράρτημα, σημείο 2 στοιχείο γ) i) της αρχικής πρότασης της Επιτροπής (παράρτημα ΙΙ τμήμα 5 νέα παράγραφος 2 πρώτο εδάφιο της απόφασης) αντικαθιστώντας τις λέξεις "τα λιμενικά σχέδια λιμενικής ή συναφούς υποδομής" από τις λέξεις "τα σχέδια υποδομής εντός των λιμενικών ζωνών ή σε σχέση με τις ζώνες αυτές".

(1) EE C 120 της 18.4.1998, σ. 14.

(2) EE C 175 της 21.6.1999, σ. 110.

(3) EE C 214 της 10.7.1998, σ. 40.

(4) EE C 373 της 2.12.1998, σ. 20.

(5) Έγγρ. 9459/99 TRANS 154 MAR 72 CODEC 390.

(6) Απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών (EE L 228 της 9.9.1996, σ. 1).

(7) EE L 228 της 9.9.1996, σ. 104.